November på Pluto

Oktober er over, og vi har den siste uken virkelig fått kjenne på høsten! I måneden som gikk hadde vi stort fokus på eventyret om de tre Bukkene Bruse. Eventyret ble aktivt brukt i de felles samlingene, samt i den frie leken og i språkgruppene. Vi hadde et ekstra fokus på antall, rom og form, og det er veldig kjekt å se hvor mye barna har lært av tellebegreper og plasseringsord. Flere og flere av barna er med på tellereglen når vi teller, og de eldste barna har blitt veldig bevisst på begreper som stor, mellom, liten, over, under, bak og foran. Det er observert mye matematisk lek på avdelingen, og vi ser ikke for oss at vi er kvitt Bukkene Bruse riktig enda! Vi legger stor vekt på barns medvirkning på Pluto, og er i samsvar med Rammeplanen bevisst på å ta utgangspunkt i barnas erfaringer, interesser, synspunkter og initiativ når det kommer til valg og gjennomføring av temaer. Derfor drar vi eventyr videre også i november, basert på barnas ønsker og interesser. Ved å bruke eventyr som tema, blir det lett for oss å ivareta barnas behov for omsorg og lek samtidig som vi fremmer læring.

Eventyret i november blir Gullhår og de tre bjørnene. Dette eventyret skal vi bruke både i felles aktiviteter/samlingsstunder og i språkgruppene. Barnas nysgjerrighet skal være essensen i de planlagte og spontane aktivitetene vi gjennomfører på avdelingen. Vi vil gi barna varierte inntrykk av eventyret på en slik måte at det stimulerer til lek og muligheten for selv å uttrykke seg på forskjellige måter. Vi bruker visuelle effekter når vi formidler eventyret - både bøker, bilder, figurer og flanellograf. På denne måten bruker vi materiell som støtter barnas lekende uttrykksformer, samtidig som bruk av forskjellige konkreter også stimulerer barnas fantasi og kreative tenkning i senere lek. Vi merker at det å dele barna inn i mindre språk- og lekegrupper gjør det lettere å legge til rette for barna, uavhengig av deres alder eller språklig nivå. Det blir lettere for oss å støtte barnas språkutvikling ved å respondere og anerkjenne barnas ulike uttrykk, både de verbale og de non-verbale. Men mindre barnegrupper er det også lettere å observere hvert enkelt barns språk i leken, og samtidig sørge for at alle barna får progresjon i sin språkutvikling. Hovedinnholdet i språkgruppene kommer til å dreie seg om eventyret om Gullhår, og arbeidsmetodene kommer til å være avhengige både av gruppenes språklige nivå, interesser og dagsform. For de yngste barna er det spennende nok i seg selv å få formidlet eventyret med visuelle effekter. For de eldre barna er eventyr et utmerket verktøy hvor barna får stimulert sin undring gjennom å stille spørsmål. De lærer også å ta initiativ selv, og øker sin selvfølelse i leken. Noen dager kan det være nok med en språksamling på 10 minutter, andre dager kan barna selv ha et sterkt ønske om opptil flere gjentakelser. Dette ser vi an fra dag til dag. Vi fortsetter med de samme språkgruppene i kommende måned, men rullerer på personalet:

Gruppe 1 (Julie): Lea, Ingrid og Henrik.

Gruppe 2 (Barbro): Mattias, Ahelh og Ilay.

Gruppe 3 (Marianne): Åsmund, Neo og Rakel.

Fordi vi ikke ønsker at språkgruppene skal gå utover den viktige leken ute på formiddagen, prøver vi å begynne så tidlig som mulig. Vi deler derfor i grupper ca kl. 09:30, og ber om at dere gir beskjed dersom barna kommer senere enn dette i barnehagen en dag.

Listen over tidspunkt for foreldresamtaler blir hengt opp i begynnelsen av november.

Det begynner så smått å nærme seg jul også, og vi kan allerede nå nevne at det blir foreldrefrokost **tirsdag 13. desember.** Da har vi åpne dører fra kl. 08:00 til 09:30 hvor vi inviterer til frokost og kaffe. Barnehagen står for all servering. Det er veldig koselig om dere har anledning til en liten matbit og en kaffekopp før jobb denne dagen. Skoleklubben skal gå i Luciatog og dele ut lussekatter til oss.

Mandag 28. november skal de eldste barna på Pluto på teater. Rampelyslinjen på Solborg folkehøyskole setter årlig opp et teaterstykke for barn. I år er det dyrene i Hakkebakkeskogen som står på programmet, og forestillingen begynner kl. 10:00. De barna som skal være med får beskjed når de må være i barnehagen når det nærmer seg!

Else Gunn som er pedagogisk leder på Saturn har noen uker med permisjon nå. Madzia er derfor vikar på Saturn, så Marianne kommer til å jobbe fullt noen uker framover.

I uke 44 får vi studenter fra Universitetet igjen. Denne gangen er det Jenny og Nelly som kommer til oss. De går første året på barnehagelærerutdanningen, og skal være hos oss en uke for å observere. De kommer tilbake til oss etter jul igjen også. Yasmin fra Jåttå vgs fortsetter å være hos oss onsdag, torsdag og fredag i noen uker til.

Dere vil få utdelt lapper om juleferie i slutten av november. Fristen for å levere lapper er **1. desember.** Dere kan enten levere lappen i papirformat eller sende en mail med feriedager til julie.torstensen@stavanger.kommune.no

**Torsdag 18. og fredag 19. november** er planleggingsdager. Barnehagen har da stengt. Vi minner også om at det er planleggingsdag **mandag 2. januar 2017.**

Høsthilsen fra Barbro, Marianne, Madzia og Julie

November på Pluto

|  |  |  |  |  |  |
| --- | --- | --- | --- | --- | --- |
| **Uke** | **Mandag** | **Tirsdag** | **Onsdag** | **Torsdag** | **Fredag** |
| **44** | 31.SpråkgrupperGruppe 1 baker | 1.Ute/innelek med Neptun | 2.Turdag | 3.Språkgrupper | 4.SpråkgrupperVarm lunch |
| **45** | 7.SpråkgrupperGruppe 2 baker | 8.Ute/innelek med Neptun | 9.Turdag | 10.Språkgrupper | 11.SpråkgrupperVarm lunch |
| **46** | 14.SpråkgrupperGruppe 3 baker | 15.Ute/innelek med Neptun | 16.Turdag | 17.**Planleggings-dag****Barnehagen stengt** | 18.**Planleggings-dag****Barnehagen stengt** |
| **47** | 21.SpråkgrupperGruppe 1 og 2 bakerpepperkake-hjerter | 22.Ute/innelek med Neptun | 23.Turdag | 24.Språkgrupper | 25.SpråkgrupperVarm lunch |
| **48** | 28.De eldste: Kardemomme-by | 29.Ute/innelek med Neptun | 30.Turdag | 1.Språkgrupper | 2.SpråkgrupperVarm lunch |